* ગુવારસીડ તથા ગમમાં તેજીનો રેલો આગળ વધ્યો છે. જોધપુરની પરંપરાગત પાર્ટીઓ દ્વારા આ વેળા ફરી એક વાર તેજીનો ખેલો ખેલાઈ રહ્યો છે. ગુવારની નવી વાવણી નબળી રહેવાના અનુમાન સાથે તેજીવાળા જોરમાં આવ્યાના સમાચાર છે. તેજી કરવા માટે હંમેશા તેજીનું ભાષણ ઠોકતા ગંગાનગરના પેલા અગ્રણી ઉત્પાદક કમ મિલરના ચાર હાથ અર્થાત્ અસીમ કૃપા હોવાનું ‘ફરતારામ‘ને સંભળાય છે. બિકાનેરવાળા જૂના અને જાણીતા ‘ગુડ્ડા-ગુડ્ડી‘ના ખેલ માટે જાણીતા સટોડિયા હજી સંપૂર્ણપણે તેજીના મૂડમાં આવ્યા હોવાનું જણાતું નથી. ગુવારમાં જોતજોતામાં ૩૦થી ૩૫ ટકા તથા ગુવાર-ગમમાં ૪૫થી ૫૦ ટકાનો વધારો થઈ ગયો છે. તેજીવાળાની વાત માની લઈએ તો ગુવાર ગમમાં રૂ. ૧૦ હજારની સપાટી વટાવી લેવાની વાતો થવા માંડી છે. જ્યારે મંદીવાળા દરેક ઉછાળે વેચવાના મૂડમાં છે. રાજસ્થાન બાજુ વરસાદ સારો થતાં ગુવાર જ એક વિકલ્પ હોવાના સ્પષ્ટ મત સાથે મંદીવાળા વધુ એક સોલિડ રિઝન આપે છે કે, ‘સેબી‘ની કરડી નજર હંમેશા આ વિવાદાસ્પદ કોમોડિટી પર મંડાયેલી રહેશે. મતલબ કે વેચો-તાકાત હોય એટલું.. ??!! મંદીવાળાના રીઝનમાં દમ તો ડેફિનેટલી છે, હોં.. !!!